ເກີດໄພນໍ້າຖ້ວມຮ້າຍແຮງ ຢູ່ອອສເຕຣເລຍ
2 ແສນຄົນໄດ້ຮົບຜົນກະທົບ ຈາກໄພນໍ້າຖ້ວມ ຢູ່ອອສເຕຣເລຍ
ເຈົ້າໜ້າທີ່ອອສເຕຣເລຍກ່າວໃນວັນສຸກມື້ນີ້ວ່າມີຫຼາຍກວ່າ 200,000 ຄົນ ໄດ້ຮັບຜົນກະທົບຈາກໄພນໍ້າຖ້ວມ ທີ່ລັດ Queensland ໃນພາກຕາເວັນອອກສຽງເໜືອ ຂອງປະ ເທດ ຊຶ່ງໃນເວລານີ້ເຮັດໃຫ້ບໍລິເວນທີ່ເກີດນໍ້າຖ້ວມ ມີພື້ນ ທີ່ໃຫຍ່ກວ່າປະເທດຝຣັ່ງ ແລະເຢຍຣະມັນຮວມກັນ ນາຍົກລັດຖະມົນຕີອອສເຕຣເລຍທ່ານນາງ Julia Gillard ໄດ້ເດີນທາງໄປຢ້ຽມຢາມເມືອງ Bundaberg ຊຶ່ງເປັນຫົວ ເມືອງ ທີ່ປະສົບກັບຄວາມເສຍຫາຍຮ້າຍແຮງໃນວັນສຸກມື້ນີ້ ແລະກ່າວວ່າ ມັນຍັງເປັນການຍາກທີ່ຈະບອກໄດ້ວ່າ ຈະມີ ຄວາມຕ້ອງການເງິນຈາກລັດຖະບານກາງຫຼາຍປານໃດເພື່ອຈະຊ່ອຍໃຫ້ເຂດດັ່ງກ່າວຟື້ນ ໂຕຄືນຍ້ອນວ່າຂອບເຂດຂອງຄວາມເສຍຫາຍຈາກໄພທຳມະຊາດໃນຄັ້ງນີ້ ຍັງບໍ່ທັນເປັນ ທີ່ຮູ້ກັນຢ່າງຄົບຖ້ວນເທື່ອ ນາຍົກລັດຖະມົນຕີຂອງລັດ Queensland ທ່ານນາງ Ana Bligh ກ່າວຕໍ່ພວກນັກຂ່າວ ໃນວັນພະຫັດວານນີ້ວ່າ ອາດຈະໃຊ້ເວລາຢ່າງນ້ອຍ 10 ມື້ ລະດັບນໍ້າທີ່ຖ້ວມຈຶ່ງຈະຫຼຸດລົງ ທ່ານນາງເວົ້າວ່າໄພນໍ້າຖ້ວມຮ້າຍແຮງ ແບບບໍ່ເຄີຍມີມາກ່ອນໃນເທື່ອນີ້ ຈະສ້າງຄວາມເສຍ ຫາຍ ໃຫ້ແກ່ລັດຖະບານແລະບໍລິສັດປະກັນໄພ ໃນມູນຄ່າ ຫຼາຍພັນລ້ານໂດລາ